b'\n_START_ARTICLE_\n\xc5\xbdupanova Micka\n_START_PARAGRAPH_\n\xc5\xbdupanova Micka, ki jo je Anton Toma\xc5\xbe Linhart napisal leta 1789, velja za prvo komedijo v slovenskem jeziku in prvo slovensko dramsko besedilo. Ima dve dejanji. V prvem dejanju je enajst nastopov, v drugem pa sedem. Uprizorjena je bila 28. decembra 1789.\n_START_SECTION_\nPovzetek\n_START_PARAGRAPH_\nLepo \xc5\xbeupanovo Micko, ki je \xc5\xbee bila zaro\xc4\x8dena z An\xc5\xbeetom, je hotel z obljubo poroke premamiti zlobni baron Tulpenheim (Schonheim). Obljubljal ji je veliko denarja in pa predvsem lepe obleke, nad katerimi je bila \xc5\xa1e posebno navdu\xc5\xa1ena. Raj\xc5\xa1i je imela brezsr\xc4\x8dnega barona, ki jo je zapeljeval z la\xc5\xbemi, kot pa odkritosr\xc4\x8dnega kmeta, ki jo je resni\xc4\x8dno ljubil, a tega ni znal izraziti z besedami._NEWLINE_V dokaz \xc2\xbbljubezni\xc2\xab\xc2\xa0ji je Tulpenheim podaril prstan. Ta prstan pa je bil tudi vzrok, da je mlada vdova \xc5\xa0ternfeldovka odkrila baronovo zvija\xc4\x8do. Micki je razodela, da je njen bodo\xc4\x8di \xc2\xbb\xc5\xbeenin\xc2\xab\xc2\xa0goljuf, ki jo vara, saj je ona Tulpenheimova zaro\xc4\x8denka._NEWLINE_\xc5\xa0ternfeldovka, Micka, njen o\xc4\x8de Jaka in An\xc5\xbee se po tem, ko Micka o\xc4\x8detu pove, kak\xc5\xa1no neumnost je hotela storiti, domenijo, da bodo vsem trem gre\xc5\xa1nikom pripravili past. Ko pride Tulpenheim skupaj s prijateljem Monkofom in pisarjem Gla\xc5\xbekom, da bi sestavili zaro\xc4\x8dno pogodbo, ga Micka lepo sprejme kot Sch\xc3\xb6nheima, za katerega se je poprej izdajal. Pogodbe pa ne naredijo za Micko in barona, temve\xc4\x8d za njo in An\xc5\xbeeta. Takrat na prizori\xc5\xa1\xc4\x8de stopi plemkinja \xc5\xa0ternfeldovka in razkrinka oba mestna plemi\xc4\x8da. Ta dva morata prisostvovati zaroki in listino celo podpisati kot pri\xc4\x8di. Micka in An\xc5\xbee se podkri\xc5\xbeata, ker ne znata pisati. Plemkinja ju tudi prisili, da morata dodati nekaj denarja k Mickini in An\xc5\xbeetovi doti. Takrat osramo\xc4\x8denega barona zadane \xc5\xa1e najhuj\xc5\xa1i udarec. Neusmiljena plemkinja ga zapusti in mu zapreti, da bo njegovo zaroto razkrinkala njegovemu na smrt bolnemu stricu.'